CELEX: 32017D1851
Language: el
Date: 2017-10-11 00:00:00
Title: Εκτελεστική απόφαση (ΕΕ) 2017/1851 της Επιτροπής, της 11ης Οκτωβρίου 2017, σχετικά με την τροποποίηση του παραρτήματος II μέρος E της απόφασης 92/260/ΕΟΚ όσον αφορά τις απαιτήσεις για την πανώλη των ίππων για τους εγγεγραμμένους ίππους από την Αλγερία, το Κουβέιτ, το Μαρόκο, το Ομάν, το Κατάρ, την Τυνησία και την Τουρκία, οι οποίοι γίνονται προσωρινά αποδεκτοί, και σχετικά με την τροποποίηση του παραρτήματος I της απόφασης 2004/211/ΕΚ όσον αφορά την καταχώριση των Ενωμένων Αραβικών Εμιράτων στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές στην Ένωση ζώντων ιπποειδών και σπέρματος, ωαρίων και εμβρύων ιπποειδών [κοινοποιηθείσα υπό τον αριθμό C(2017) 6775] (Κείμενο που παρουσιάζει ενδιαφέρον για τον ΕΟΧ )

13.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 264/20
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1851 ΤΗΣ ΕΠΙΤΡΟΠΉΣ
   της 11ης Οκτωβρίου 2017
   σχετικά με την τροποποίηση του παραρτήματος II μέρος E της απόφασης 92/260/ΕΟΚ όσον αφορά τις απαιτήσεις για την πανώλη των ίππων για τους εγγεγραμμένους ίππους από την Αλγερία, το Κουβέιτ, το Μαρόκο, το Ομάν, το Κατάρ, την Τυνησία και την Τουρκία, οι οποίοι γίνονται προσωρινά αποδεκτοί, και σχετικά με την τροποποίηση του παραρτήματος I της απόφασης 2004/211/ΕΚ όσον αφορά την καταχώριση των Ενωμένων Αραβικών Εμιράτων στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές στην Ένωση ζώντων ιπποειδών και σπέρματος, ωαρίων και εμβρύων ιπποειδών
   
      
         [κοινοποιηθείσα υπό τον αριθμό C(2017) 6775]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α),
   Έχοντας υπόψη την οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (2), και ιδίως το άρθρο 12 παράγραφοι 1 και 4, το άρθρο 15 στοιχείο α), το άρθρο 16 παράγραφος 2, την εισαγωγική φράση του άρθρου 19 και τα στοιχεία α) και β) του άρθρου 19,
   Εκτιμώντας τα ακόλουθα:
   
               (1)
            
            
               Η οδηγία 2009/156/ΕΚ καθορίζει τους όρους υγειονομικού ελέγχου που διέπουν τις εισαγωγές ζώντων ιπποειδών στην Ένωση. Προβλέπει, μεταξύ άλλων, ότι οι εισαγωγές ιπποειδών στην Ένωση επιτρέπονται μόνο από τρίτες χώρες οι οποίες είναι απαλλαγμένες επί διετία από την πανώλη των ίππων (AHS).
            
         
               (2)
            
            
               Η απόφαση 92/260/ΕΟΚ της Επιτροπής (3) καθορίζει τους όρους υγειονομικού ελέγχου και την κτηνιατρική πιστοποίηση που απαιτούνται για την προσωρινή αποδοχή εγγεγραμμένων ίππων για χρονικό διάστημα μικρότερο από 90 ημέρες. Το παράρτημα II μέρος E της εν λόγω απόφασης καθορίζει το υπόδειγμα υγειονομικού πιστοποιητικού για την προσωρινή αποδοχή εγγεγραμμένων ίππων προερχόμενων από τρίτες χώρες οι οποίες απαριθμούνται στην ομάδα Ε, μεταξύ άλλων, από την Αλγερία, το Κουβέιτ, το Μαρόκο, το Ομάν, το Κατάρ, την Τυνησία και την Τουρκία.
            
         
               (3)
            
            
               Σύμφωνα με το ψήφισμα αριθ. 27 (4) σχετικά με την «Αναγνώριση της κατάστασης της πανώλης των ίππων στις χώρες μέλη», που εγκρίθηκε από την παγκόσμια συνέλευση των αντιπροσώπων του Παγκόσμιου Οργανισμού για την Υγεία των Ζώων (OIE) στις 23 Μαΐου 2017, η Αλγερία, το Κουβέιτ, το Μαρόκο, το Ομάν, το Κατάρ, η Τυνησία και η Τουρκία περιλαμβάνονται στον κατάλογο χωρών μελών του OIE που είναι απαλλαγμένες από την πανώλη των ίππων.
            
         
               (4)
            
            
               Κατά συνέπεια, δεδομένου ότι ο ΟΙΕ αναγνωρίζει επίσημα ότι η Αλγερία, το Κουβέιτ, το Μαρόκο, το Ομάν, το Κατάρ, η Τυνησία και η Τουρκία είναι χώρες απαλλαγμένες από την AHS, οι απαιτήσεις σχετικά με την απομόνωση πριν από την εξαγωγή και σχετικά με την εξέταση για την ανίχνευση της AHS σε εγγεγραμμένους ίππους που προορίζονται για προσωρινή αποδοχή στην Ένωση πρέπει να προσαρμοστούν στο υπόδειγμα υγειονομικού πιστοποιητικού στο παράρτημα II μέρος E της απόφασης 92/260/ΕΟΚ για την προσωρινή αποδοχή εγγεγραμμένων ίππων που προέρχονται από τις τρίτες χώρες που απαριθμούνται στην ομάδα Ε.
            
         
               (5)
            
            
               Με την απόφαση 2004/211/ΕΚ της Επιτροπής (5) θεσπίζεται κατάλογος των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές στην Ένωση ζώντων ιπποειδών και σπέρματος, ωαρίων και εμβρύων ιπποειδών.
            
         
               (6)
            
            
               Οι αρμόδιες αρχές των Ενωμένων Αραβικών Εμιράτων ζήτησαν την άδεια για τις εισαγωγές στην Ένωση ωαρίων και εμβρύων ιπποειδών. Έχουν ήδη υποβάλει πιστοποιητικό και ερωτηματολόγιο για την έγκριση μιας ομάδας συλλογής και παραγωγής εμβρύων.
            
         
               (7)
            
            
               Σύμφωνα με το άρθρο 5 της απόφασης 2004/211/ΕΚ, τα κράτη μέλη εγκρίνουν τις εισαγωγές ωαρίων και εμβρύων ιπποειδών από τρίτες χώρες ή περιοχές τρίτων χωρών που αναφέρονται στις στήλες 2 και 4 του παραρτήματος Ι της εν λόγω απόφασης, αντίστοιχα, από τις οποίες επίσης επιτρέπονται μονίμως οι εισαγωγές εγγεγραμμένων ίππων και ιπποειδών για αναπαραγωγή και κρεατοπαραγωγή. Τα Ενωμένα Αραβικά Εμιράτα περιλαμβάνονται ήδη στον κατάλογο για την προσωρινή αποδοχή εγγεγραμμένων ίππων, τις εισαγωγές εγγεγραμμένων ίππων και τις εισαγωγές σπέρματος εγγεγραμμένων ίππων.
            
         
               (8)
            
            
               Επειδή τα Ενωμένα Αραβικά Εμιράτα πληρούν τους όρους υγειονομικού ελέγχου για τις εισαγωγές εγγεγραμμένων ίππων και σπέρματός τους και οι αρμόδιες αρχές της χώρας αυτής έχουν παράσχει ικανοποιητικές πληροφορίες σχετικά με την έγκριση ομάδας συλλογής και παραγωγής εμβρύων, θα πρέπει να επιτραπεί στα κράτη μέλη να εισάγουν ωάρια και έμβρυα ιπποειδών που προέρχονται από την εν λόγω χώρα.
            
         
               (9)
            
            
               Ως εκ τούτου, οι αποφάσεις 92/260/ΕΟΚ και 2004/211/ΕΚ πρέπει να τροποποιηθούν αναλόγως.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα II μέρος Ε της απόφασης 92/260/ΕΟΚ τροποποιείται σύμφωνα με το παράρτημα I της παρούσας απόφασης.
   Άρθρο 2
   Το παράρτημα I της απόφασης 2004/211/ΕΚ τροποποιείται σύμφωνα με το παράρτημα II της παρούσας απόφασης.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 11 Οκτωβρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 268 της 14.9.1992, σ. 54.
   
      (2)  ΕΕ L 192 της 23.7.2010, σ. 1.
   
      (3)  Απόφαση 92/260/ΕΟΚ της Επιτροπής, της 10ης Απριλίου 1992, σχετικά με τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή καταχωρημένων ίππων (ΕΕ L 130 της 15.5.1992, σ. 67).
   
      (4)  http://www.oie.int/fileadmin/Home/eng/Animal_Health_in_the_World/docs/pdf/Resolutions/2017/A27_RESO_2017_AHS.pdf
   
      (5)  Απόφαση 2004/211/ΕΚ της Επιτροπής, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕΟΚ και 94/63/ΕΚ (ΕΕ L 73 της 11.3.2004, σ. 1).
   
      ΠΑΡΑΡΤΗΜΑ I
      Το παράρτημα II μέρος Ε της απόφασης 92/260/ΕΟΚ τροποποιείται ως εξής:
      
                  1.
               
               
                  Στο τμήμα ΙΙΙ στοιχείο δ), η πρώτη περίπτωση αντικαθίσταται από το ακόλουθο κείμενο:
                  
                              «—
                           
                           
                              στη χώρα αποστολής,
                              
                                          i)
                                       
                                       
                                          είτε σε κέντρο απομόνωσης (3),
                                       
                                    
                                          ii)
                                       
                                       
                                          είτε, στην περίπτωση αποστολής από την Αλγερία, το Κουβέιτ, το Μαρόκο, το Ομάν, το Κατάρ, την Τυνησία, την Τουρκία (1) ή τα Ενωμένα Αραβικά Εμιράτα, σε καθορισμένες εγκαταστάσεις υπό την παρακολούθηση επίσημου κτηνίατρου (3),».
                                       
                                    
                        
            
                  2.
               
               
                  Στο τμήμα ΙΙΙ στοιχείο θ) τέταρτη περίπτωση, το σημείο ii) αντικαθίσταται από το ακόλουθο κείμενο:
                  
                              «ii)
                           
                           
                              μία φορά, σε δείγμα αίματος που λήφθηκε εντός 10 ημερών από την εξαγωγή στις …(5), με αρνητική αντίδραση, εφόσον το ζώο πρόκειται να αποσταλεί από την Αλγερία, το Κουβέιτ, το Μαρόκο, το Ομάν, το Κατάρ, την Τυνησία, την Τουρκία (1) ή τα Ενωμένα Αραβικά Εμιράτα (3) (4)·».
                           
                        
            
   
      ΠΑΡΑΡΤΗΜΑ II
      Στο παράρτημα I της απόφασης 2004/211/ΕΚ, η καταχώριση για τα Ενωμένα Αραβικά Εμιράτα αντικαθίσταται ως εξής:
      
         
                     «AE
                  
                  
                     Ενωμένα Αραβικά Εμιράτα
                  
                  
                     AE-0
                  
                  
                     Ολόκληρη η χώρα
                  
                  
                     Ε
                  
                  
                     X
                  
                  
                     X
                  
                  
                     X
                  
                  
                     —
                  
                  
                     —
                  
                  
                     X
                  
                  
                     —
                  
                  
                     —
                  
                  
                     X»